SK Úradný vestník Európskej únie C 407/1

STANOVISKO KOMISIE

zo 14. novembra 2014

k návrhu nariadenia Európskej centrálnej banky o štatistike peňažných trhov

2014/C 407/01

Úvod

Komisii bola 8. septembra 2014 doručená žiadosť Európskej centrálnej banky (ECB) o stanovisko k návrhu nového nariadenia o štatistike peňažných trhov.

Komisia víta túto žiadosť a uznáva, že ECB tak koná v súlade so svojou povinnosťou konzultovať s Komisiou o návrhoch nariadení ECB vždy, keď existuje spojitosť so štatistickými požiadavkami Komisie, ako je stanovené v článku 5 ods. 2 nariadenia Rady (ES) č. 2533/98 z 23. novembra 1998 o zbere štatistických informácií Európskou centrálnou bankou (1), a to s cieľom zaručiť jednotnosť potrebnú pri tvorbe štatistiky, ktorá spĺňa príslušné požiadavky ECB a Komisie na informácie. Dobrá spolupráca medzi ECB a Komisiou je prospešná pre obe inštitúcie, ako aj pre používateľov a respondentov, keďže umožňuje efektívnejšiu tvorbu európskej štatistiky. Komisia takisto víta, že sa v tomto nariadení uvádza výslovný odkaz na jej stanovisko.

Komisia víta iniciatívu ECB zameranú na zber údajov o peňažných trhoch. Komisia podporuje každé úsilie o zvýšenie transparentnosti týchto trhov a uznáva potrebu údajov na stanovenie spoľahlivých a opodstatnených referenčných hodnôt v súlade s nedávnymi usmerneniami, ktoré vydala Medzinárodná organizácia komisií pre cenné papiere (IOSCO) a Európsky orgán pre bankovníctvo (EBA).

Výhody tohto návrhu sú jasné a dôležité a majú význam pre široké spektrum zainteresovaných strán a na rôznorodé účely: analýza menovej politiky, vytváranie referenčnej hodnoty úrokových sadzieb, úlohy dohľadu nad bankami, politická analýza a transparentnosť týchto trhov. Všetky sú nevyhnutné pre riadne fungovanie finančného systému.

Podľa Komisie je dôležité, aby boli všetky údaje, ktoré má ECB zbierať v súvislosti s peňažnými trhmi na základe uvedeného nariadenia, k dispozícii pre iné príslušné orgány Únie na účely výkonu ich povinností.

Navrhovaný zber údajov predstavuje zber údajov od peňažných finančných inštitúcií (PFI). Komisia sa obáva, že zoznam PFI obsahuje jednotky, ktoré nie sú aktívnymi príjemcami vkladov, a zdôrazňuje, že štatistické zásady by sa mali dodržiavať.

Pripomienky k legislatívnemu návrhu a navrhované zmeny

Táto iniciatíva bude vyžadovať oznamovanie rôznych transakcií peňažného trhu, ako sú nezabezpečené dlhové nástroje, určité krátkodobé transakcie financovania prostredníctvom obchodov s cennými papiermi (napr. repo obchody, dohody o nákupe a spätnom predaji) a deriváty. Oznamovanie údajov teda umožní ECB, aby plnila svoju úlohu spočívajúcu v zostavovaní komplexných, podrobných a harmonizovaných štatistických údajov o peňažných trhoch eurozóny.

Táto iniciatíva je úzko spojená s dvomi kľúčovými legislatívnymi iniciatívami v EÚ:

— Návrh nariadenia Európskeho parlamentu a Rady o oznamovaní a transparentnosti transakcií spočívajúcich vo financovaní cenných papierov (SFT), COM(2014) 40 final z 29.1.2014: Po prijatí nariadenia sa budú musieť do archívu obchodných údajov oznamovať podrobnosti všetkých transakcií financovania prostredníctvom obchodov s cennými papiermi uzavretých v EÚ vrátane krátkodobých repo obchodov a dohôd o nákupe a spätnom predaji. Centrálne banky v EÚ, ako aj iné príslušné orgány budú mať prístup ku všetkým údajom, ktoré sú potrebné na plnenie ich úloh. Keďže spravodajská povinnosť by mala začať platiť po roku 2017, je kľúčové, aby sa zabránilo duplicitným spravodajským povinnostiam účastníkov trhu.

— Nariadenie Európskeho parlamentu a Rady (EÚ) č. 648/2012 zo 4. júla 2012 o mimoburzových derivátoch, centrálnych protistranách a archívoch obchodných údajov (2): Taktiež je nevyhnutné vyhnúť sa duplicitným spravodajským povinnostiam účastníkov trhu v prípade derivátových operácií. Na tento účel by sa v rámci iniciatívy ECB mali brať do úvahy už dostupné údaje v archívoch obchodných údajov a požadovať len nevyhnutné prvky údajov, ktoré sú ešte potrebné na tvorbu štatistiky.

Berúc do úvahy potrebu vyhnúť sa duplicitným spravodajským povinnostiam a blížiace sa nadobudnutie účinnosti nariadenia o oznamovaní a transparentnosti transakcií spočívajúcich vo financovaní cenných papierov, sa navrhuje, aby sa článok 11 zmenil s cieľom stanoviť, že pravidelné aktualizácie by sa mohli po prvom preskúmaní vykonávať v kratších ako dvojročných intervaloch, ak začnú platiť nové podobné spravodajské povinnosti zavedené právnymi predpismi EÚ. Na podporu tejto zmeny sa podobne navrhuje, aby sa zaviedlo nové odôvodnenie uvádzajúce, že v prípadoch, keď údaje o transakcii financovania prostredníctvom obchodov s cennými papiermi alebo o derivátovej zmluve už boli nahlásené archívu obchodných údajov, a za predpokladu, že ECB má účinný prístup k podrobnostiam týchto transakcií, spravodajské povinnosti stanovené v nariadení ECB o štatistike peňažných trhov sa považujú za splnené.

Záver

Komisia návrh nariadenia vo všeobecnosti podporuje, keďže prispieva k zberu spoľahlivých štatistík finančného trhu na európskej úrovni, ktoré sú veľmi dôležité pre zainteresované strany vrátane samotnej Komisie.

Komisia je však toho názoru, že by sa mali vyriešiť uvedené otázky.

V Bruseli 14. novembra 2014 Za Komisiu Marianne THYSSEN členka Komisie

(1) Ú. v. EÚ L 318, 27.11.1998, s. 8.

(2) Ú. v. EÚ L 201, 27.7.2012, s. 1.